Jehofa o Tshololela Bogale mo Ditšhabeng
Boporofeti Jwa ga Isaia—Lesedi la Batho Botlhe I
16, 17. Edoma o tla fetoga eng, mme o tla nna mo seemong seo ka lobaka lo lo kae?
16 Boporofeti jwa ga Isaia bo tswelela pele, bo bolelela pele gore batho ba Edoma ba tla tseelwa sebaka ke dibatana tsa naga, go bontsha gore o tlile go swafadiwa: “Go tloga kokomaneng e nngwe go ya go e nngwe o tla phaphalala; ka bosaengkae le go ya go ile ga go na ope yo o tla fetang go mo ralala. Mme kukara le noko di tla mo rua, le merubisi e e ditsebe ditelele le magakabe a tla aga mo go ene; mme o tla otlolola thapo e e lekanyang ya lolea le maje a kgakgabalo mo godimo ga gagwe. Batlotlegi ba gagwe—ga go na bape teng ba ba tla ba biletsang kwa bogosing, le dikgosana tsa gagwe tsotlhe di tla fetoga lefela. Mebitlwa e tla tlhoga mo ditoreng tsa gagwe tsa bonno, sebabetsane le mefero e e mitlwa mo mafelong a gagwe a a sireletsegileng; mme o tla nna lefelo la bonno la bophokoje, lolwapa lwa bontšhe. Mme banni ba dikgaolo tse di se nang metsi ba tla rakana le diphologolo tse di bokolelang, le ledimona la sekapodi le tla bitsa molekane wa lone. Ee, ubane o tla bona boiketlo koo a bo a bone lefelo la boikhutso. Noga e e tlolelang e dirile sentlhaga sa yone e bile e baya mae koo.”—Isaia 34:10b-15.*
17 Ee, Edoma o tla nna naga e e lolea. O tla nna naga e e swafetseng e e nang le dibatana, dinonyane le dinoga tsa kwa nageng fela. Seemo seno sa go omelela sa naga se tla tswelela pele, jaaka temana 10 e bolela, “ka bosaengkae le go ya go ile.” Ga e kitla a tsosolosiwa.—Obadia 18.
Ka nako ya ga Malaki, boporofeti jono bo ne bo diragaditswe. (Malaki 1:3) Malaki o bega gore Baedoma ba ne ba solofetse gore ba tla boa ba nna mo nageng ya bone e e swafaditsweng. (Malaki 1:4) Le fa go ntse jalo, eo e ne e se thato ya ga Jehofa, mme moragonyana, setšhaba se sengwe, Banabatea, se ne sa gapa se e neng e ntse e le naga ya Edoma.
Molawana wa Tshireletsego